Alice Kyteler

Alice Kyteler (1263 – 1324 tai myöhemmin) oli ensimmäinen Irlannissa noituudesta tuomittu henkilö, josta on säilynyt tieto historiallisissa lähteissä. Hän kuitenkin katosi ilmeisesti onnistuttuaan pakenemaan, todennäköisesti joko Englantiin tai Flanderiin. Kytelerin tiedetään olleen varakas nainen Kilkennystä.
Kyteler kuului flaamilaiseen kauppiassukuun, joka oli tullut Irlantiin 1200-luvun puolessavälissä tai loppupuolella. Hän meni 1280-luvun alkupuolella naimisiin menestyksekkään kauppiaan ja rahanlainaaja William Outlawin kanssa. Pariskunnan yhteinen poika William Outlaw jatkoi isänsä liiketoimia tämän kuoltua. Vuoteen 1303 mennessä Kyteler oli mennyt uusiin naimisiin Adam 1e Blund of Callanin kanssa. Myös hän vaikuttaa olleen huomattavan varakas. Vuoteen 1309 mennessä Kyteler solmi kolmannen avioliittonsa Richard de Vallen kanssa. Vuosien 1316–1324 välillä hän meni naimisiin Sir John 1e Poerin kanssa. Ilmeisesti Kyteler onnistui kannustamaan jotkut miehistään jättämään lapsensa perinnöttömäksi ja testamenttaamaan sen sijaan omaisuutensa omalle pojalleen William Outlaw'lle. Vuonna 1307 Adam 1e Blund of Callanin tiedetään siirtäneen omaisuutensa William Outlaw'lle. Myös oikeudesta leskenosuuteen kiisteltiin oikeudessa useampaan otteeseen. Aviomiesten kuolemien on väitetty olleen "salaperäisiä". Lapsipuolet olivat katkeria taloudellisista menetyksistään ja pitivät isiensä kuolemia epäilyttävinä. He vakuuttuivat siitä, että Kyteler oli saavuttanut varallisuutensa noituuden avulla, minkä sai myös kuulla Ossoryn piispa Richard de Ledrede. Kyteleriä oli kuitenkin jo vuoteen 1302 mennessä syytetty muun muassa murhasta, mutta syytteistä oli luovuttu.
Kyteleriin kohdistettujen syytösten tiimoilta käytiin monimutkainen kiista maallisten ja kirkollisten viranomaisten välillä. Myös piispa Richard de Ledrede oli välillä vangittuna. Kyteler pakeni välillä vuodeksi Englantiin ja palattuaan vaati arkkipiispaa tuomitsemaan piispa de Ledreden laittomasta ekskommunikaatiosta. Kyteleriä vastaan kuitenkin lopulta nostettiin syyte piispan kokoamassa oikeusistuimessa. Kytelerin väitettiin johtaneen noitien ryhmää, joka sairastutti ja tappoi viattomia kristittyjä. Hänen väitettiin harrastaneen seksiä yksityisen demoninsa, incubuksen, kanssa ja saaneen tämän avulla varallisuutta. Kytelerin myös väitettiin kumppaneineen kieltäneen Kristuksen ja kirkon, silponeen eläimiä uhrilahjoina demoneille sekä varastaneen kirkon avaimet ja pitäneen siellä yöllisiä kokouksia. Kyteler tuomittiin ruoskittavaksi pitkin katuja ennen roviolla polttamista, mutta ilmeisesti hänen entisen puolisonsa veli, maallinen viranomainen Roger Outlaw järjesti Kytelerin paon. Vanginvartijat pahoinpideltiin ja Kyteler vapautettiin vankityrmästä Kilkennyn linnasta. Hänen pakonsa jälkeisistä vaiheista ei ole tietoa.
Kytelerin palvelijatar Petronilla de Meath teloitettiin kidutuksen jälkeen roviolla harhaoppisena 3. marraskuuta 1324. Kronikoitsija John Clynin kirjoituksissa on tieto tapahtuneesta. Kytelerin poika William Outlaw tuomittiin tekemään julkisia katumusharjoituksia. Näihin kuului messuihin osallistuminen kolmesti päivässä, almujen jakaminen köyhille ja tuomiokirkon katon kunnostaminen.